Ramona Portelli tintervista lil Iven Fenech Iven Fenech għandu erbgħa u għoxrin sena, single, joqgħod il-Birgu, u jieħu gost jaqra fuq affarijiet kurrenti, kotba dwar il-psikoloġija u jħobb iżomm ruħu attiv billi kull filgħodu jmur il-gym u xi ġirja. Bħalissa jaħdem bħala part-time receptionist ġo lukanda u jistudja l-psikoloġija u accounts fl-istess ħin. Jikkunsidra lilu nnifsu bħala persuna mistħija u kalma.Mill-banda l-oħra jixtieq differenza fil-ħajjiet ta' ħaddieħor, u ffukat fuq dawk l-affarijiet li jixtieq ikollu f'ħajtu u, ovvjament, juża l-esperjenzi tiegħu biex ikun ta' għajnuna għal ħaddieħor. Jikkunsidra lilu nnifsu determinat u jħobb jitgħallem u jgħallem b'li jkun tgħallem. Mistoqsi għaliex tħajjar jaqbad il-psikoloġija, Iven weġibni li l-ħajra ġietu bl-esperjenzi li kellu f'ħajtu. Huwa jaħseb li jista' jkun ta' għajnuna għal ħaddieħor u jipprevedi li jgħaddu minn dak li għadda huwa jew ħuh iż-żgħir biex wasal li jagħmel dak li għamel. "Nemmen ukoll li l-psikoloġija tgħin biex wieħed jara l-ħajja b'lenti differenti u min-negattiv wieħed jista' joħroġ il-pożittiv," beda jgħidli Iven. Tliet trawmiet koroh li affettwawlu t-trobbija tiegħu Ta' min jgħid li Iven kellu trobbija li ma kinitx faċli; fil-fatt, qatta' xi żmien f'boarding school, u fl-istess ħin il-ġenituri tiegħu ddeċidew li jibdew proċeduri ta' separazzjoni. "Dak iż-żmien kelli ħdax-il sena. Billi jiena l-ikbar mill-aħwa b'żewġ ħuti subien, kelli nkun ta' wens u ta' sapport għalihom. Ovvjament, għal ħadd ma kienet faċli, iżda din l-esperjenza għenitni biex nikber u nara l-ħajja bil-mod pożittiv kif narha llum il-ġurnata. Ta' tlettax-il sena għaddejt mit-tieni trawma u dan kien meta jien kont ġejt abbużat minn wieħed mill-għalliema tal-iskola ta' fejn kont immur. It-tielet trawma u l-esperjenza li bidlitli ħajti kienet meta jien kont ngħix il-Belġju u rċivejt telefonata li ħija ż-żgħir ta' sittax-il sena kien ikkommetta suwiċidju. Ġejt lura Malta, u kelli nagħmel il-kuraġġ, għalkemm ħafna drabi ddubitajt lili nnifsi u staqsejt għala u x'kien il-kaġun li ħija ż-żgħir għamel li għamel. Għalhekk l-unika determinazzjoni li kelli kienet li nagħmel minn kollox biex inkun ta' sapport għall-familja tiegħi. Irnexxieli nibqa' saqajja mal-art, għalkemm f'ċirkostanzi bħal dawn jew titkisser jew tibda tapprezza l-ħajja aktar. Jien għażilt li napprezza l-ħajja u għaldaqstant ippruvajt inżomm saqajja mal-art," beda jirrakonta Iven. Tkellimt miegħu dwar l-omosesswalità, u huwa kkonfermali li minn età żgħira kien iħossu differenti, u aktar ma beda jikber aktar beda jħoss fih li huwa differenti. "Minn dejjem kont naf x'jiġifieri gay u din il-ħaġa ma kinitx togħġobni. Imma iktar ma kbirt u esperimentajt ma' żgħażagħ bħali, ħassejtni iktar komdu ma' ġuvni milli ma' tfajla. Jien dejjem emmint li rrid inkun ferħan f'ħajti u għażilt li nqatta' ħajti ma' raġel u mhux ma' mara," stqarr miegħi Iven. Staqsejtu kif jaħsibha fuq il-mentalità tal-Maltin dwar l-omosesswali u jekk dawn humiex aċċettati, u Iven sostna: "Illum il-ġurnata b'sodisfazzjon ngħid li Malta ġiet iċċertifikata bħala l-ewwel pajjiż bil-liġijiet u ugwaljanza għal-LGBTIQ. Hawnhekk nixtieq insemmi x-xogħol kollu li għamlu l-NGOs u l-politiċi li bis-saħħa tagħhom wasalna fejn wasalna. Xorta nemmen li għad fadal xi jsir u li l-mentalità ta' ċertu nies għadha mhux miftuħa biżżejjed biex taċċeta l-ugwaljanza." Mr Gay World 2016 se jsir f'April li ġej f'Malta Iven rebaħ it-titlu ta' Mr Gay Malta f'Novembru li għadda. Il-pass li jmiss hu li Iven jirrappreżenta lil Malta fil-Mr Gay World. Għandu wkoll l-unur jgħid li din is-sena dan se jsir f'pajjiżna bejn id-19 u t-23 ta' April li ġej. Mr Gay World mhux ibbażat fuq is-sbuħija biss, imma kull kontestant bħalissa qed jaħdem fuq progett ieħor li għandu x'jaqsam mal-komunità tagħhom. Ma stajtx ma nistaqsix lil Iven x'kien li ħajru biex jieħu sehem fil-konkors tal-moda għal Mr Gay Malta. "Ir-raġuni li dħalt għal din il-kompetizzjoni kienet l-opportunità li nkun ambaxxatur għal pajjiżi u l-komunità LGBTIQ u nuża l-eżempju ta' Malta biex pajjiżi oħra jieħdu passi u miżuri favur l-ugwaljanza. Barra minn hekk, qed nieħu din l-opportunità biex inkun ta' għajnuna u ta' ispirazzjoni għall-kommunità." Iven qed jaħdem bis-sħiħ fuq kampanja bl-isem ta' #LifeMatters. Il-project life li qed jaħdem fuqu hija kampanja biex, fost oħrajn iqajjem kuxjenza fuq is-saħħa sesswali biex jiġi evitat l-HIV u mard sesswali ieħor, kif ukoll biex jgħinu żgħażagħ biex ma jgħaddux minn dak li għadda ħuh. "Kull ħajja hija importanti u għalhekk għandna nieħdu ħsiebha," sostna Iven. Mr Gay World huwa t-titlu finali tal-kompetizzjoni li se jkun qed jipparteċipa fiha Iven. Dan ifisser li r-rebbieħ tal-kompetizzjoni se jkun mistieden minn pajjiżi oħra biex jaħdem u jagħfas fuq il-proġett soċjali li jkun ippropona. F'dan il-konkors, waħda mill-attivitajiet se tkun l-irkant tal-oġġett li kull rappreżentant iġib minn pajjiżu. Il-flus li jinġabru minn din l-attività jmorru għall-Community Chest Fund. Minn informazzjoni li għaddieli Iven, sirt naf li AXM hija kumpanija internazzjonali li għandha klabbs għal-LGBTIQ. AXM Malta tinsab f'Paceville u qed tieħu ħsieb biex jittella' l-konkors Mr Gay World. AXM International qed tipprovdi l-għajnuna meħtieġa bħal protezzjoni mil-lat intimu u informazzjoni kif wieħed għandu jieħu ħsieb tiegħu nnifsu. Rigward informazzjoni fuq l-avveniment, AXM qed torganizza dawriet ma' Malta għall-parteċipanti, kif ukoll ballu fejn ikun hemm il-President ta' Malta u ministri oħra. Fl-aħħar nett Iven xtaq jgħaddi messaġġ lill-qarrejja tal-gazzetta KullĦadd. "Kull qarrej għandu jieħu ħsieb lilu nnifsu, ġisem u ħajja waħda għandna. Kemm ikun aħjar kieku kulħadd japprezza lil ħaddieħor kif inhu. Kultant aħna l-bnedmin naraw il-ħajja b'mod negattiv wisq. Bħal meta tiġri xi ħaġa għal għarrieda; minflok naraw kif se nadattaw, inġibu l-affarijiet bi kbar u naraw kollox iswed, meta bi ftit għajnuna nistgħu negħlbu dawn l-isfidi. Għal aktar informazzjoni dwar Mr Gay World tista żżur is-sit elettroniku uffiċjali ta' Mr Gay World: www.mrgayworld.com